Title: ประกาศ ก.ศป. เรื่อง การกำหนดหลักเกณฑ์เกี่ยวกับประสบการณ์ในคดีปกครองของผู้ที่เป็นหรือเคยเป็นผู้ประกอบวิชาชีพทนายความ

ประกาศ ก.ศป.
เรื่อง การกำหนดหลักเกณฑ์เกี่ยวกับประสบการณ์ในคดีปกครอง
ของผู้ที่เป็นหรือเคยเป็นผู้ประกอบวิชาชีพทนายความ[๑]

โดยที่เป็นการสมควรปรับปรุงหลักเกณฑ์เกี่ยวกับประสบการณ์ในคดีปกครองของผู้ที่เป็นหรือเคยเป็นผู้ประกอบวิชาชีพทนายความที่ประสงค์จะขอรับการคัดเลือกเป็นตุลาการศาลปกครองให้มีความเหมาะสมและชัดเจนยิ่งขึ้น

อาศัยอำนาจตามความในมาตรา
๑๓ (๔) (ช) และมาตรา ๑๘ วรรคหนึ่ง (๔) (ซ) แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ ก.ศป. ออกประกาศไว้ ดังต่อไปนี้

ข้อ
๑  ให้ยกเลิกประกาศ ก.ศป. ลงวันที่ ๒๘
กันยายน พ.ศ. ๒๕๔๔ เรื่อง การกำหนดหลักเกณฑ์เกี่ยวกับประสบการณ์ในคดีปกครองของผู้ที่เป็นหรือเคยเป็นผู้ประกอบวิชาชีพทนายความ

ข้อ
๒  ผู้ที่เป็นหรือเคยประกอบวิชาชีพทนายความที่ประสงค์จะขอรับการคัดเลือกเป็นตุลาการศาลปกครอง
จะต้องมีประสบการณ์ในคดีปกครอง ดังต่อไปนี้
(๑)
เคยดำเนินคดีปกครองในศาลปกครองไม่ว่าในฐานะคู่กรณีหรือในฐานะผู้รับมอบอำนาจจากคู่กรณีโดยเป็นผู้ทำคำฟ้อง
คำให้การ คำคัดค้านคำให้การ คำให้การเพิ่มเติม คำอุทธรณ์ หรือคำแก้อุทธรณ์ในคดีดังกล่าวมาแล้วไม่น้อยกว่า
๒๕ คดี สำหรับผู้ขอรับการคัดเลือกเป็นตุลาการศาลปกครองชั้นต้นและไม่น้อยกว่า ๔๐
คดี สำหรับผู้ขอรับการคัดเลือกเป็นตุลาการศาลปกครองสูงสุด โดยจะต้องส่งหนังสือรับรองการดำเนินคดีปกครอง
หนังสือรับรองการเป็นทนายความ และสำเนารายงานกระบวนการพิจารณาที่เกี่ยวข้อง
(ถ้ามี) ไปพร้อมกับการขอรับการคัดเลือก หรือ
(๒)
เคยว่าความในศาลยุติธรรม โดยทำหน้าที่หรือมีส่วนร่วมทำหน้าที่ทนายความในการที่ศาลออกนั่งพิจารณาในคดีแพ่งที่มีลักษณะเป็นคดีปกครองตามมาตรา
๙ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ก่อนวันที่
๙ มีนาคม พ.ศ. ๒๕๔๔ หรือคดีปกครองที่กฎหมายกำหนดให้อยู่ในอำนาจพิจารณาพิพากษาของศาลยุติธรรมไม่น้อยกว่า
๓๐ คดีสำหรับผู้ขอรับการคัดเลือกเป็นตุลาการศาลปกครองชั้นต้น และไม่น้อยกว่า ๕๐
คดี สำหรับผู้ขอรับการคัดเลือกเป็นตุลาการศาลปกครองสูงสุด
โดยจะต้องส่งหนังสือรับรองการว่าความในคดีแพ่งหรือคดีปกครอง หนังสือรับรองการเป็นทนายความ
สำเนาคำฟ้อง สำเนาคำพิพากษา และสำเนารายงานกระบวนพิจารณาที่เกี่ยวข้อง (ถ้ามี)
ไปพร้อมกับการขอรับการคัดเลือก หรือ
(๓)
มีประสบการณ์ในการดำเนินคดีปกครองตาม (๑) และว่าความในคดีแพ่งหรือคดีปกครองตาม (๒)
รวมกันไม่น้อยกว่า ๓๐ คดี สำหรับผู้ขอรับการคัดเลือกเป็นตุลาการศาลปกครองชั้นต้น และไม่น้อยกว่า
๕๐ คดี สำหรับผู้ขอรับการคัดเลือกเป็นตุลาการศาลปกครองสูงสุด โดยจะต้องส่งเอกสารหลักฐานตามที่กำหนดใน
(๑) และ (๒) ไปพร้อมกับการขอรับการคัดเลือก

ข้อ ๓  คดีตามข้อ ๒ จะต้องเป็นคดีที่ศาลได้มีคำพิพากษาหรือคำสั่งในเนื้อหาแห่งคดี
อันมิใช่การสั่งไม่รับคำฟ้องไว้พิจารณา
การสั่งยุติการพิจารณา หรือการสั่งจำหน่ายคดีออกจากสารบบความ
คดีปกครองใดที่มีการดาเนินคดีตั้งแต่ในชั้นศาลปกครองชั้นต้นจนถึงศาลปกครองสูงสุด
โดยทนายความคนเดียวกัน ให้นับคดีปกครองนั้นเป็นประสบการณ์ในคดีปกครองตามข้อ ๒ ของทนายความผู้นั้นเพียงหนึ่งคดี

ข้อ
๔  หนังสือรับรองการดำเนินคดีปกครอง
หนังสือรับรองการว่าความในคดีแพ่งหรือคดีปกครอง
และหนังสือรับรองการเป็นทนายความตามข้อ ๒ ให้เป็นไปตามแบบท้ายประกาศนี้

ข้อ
๕  ให้ ก.ศป. มีอำนาจตีความและวินิจฉัยปัญหาเกี่ยวกับการปฏิบัติตามประกาศนี้

ข้อ
๖  ให้ประธานศาลปกครองสูงสุดรักษาการตามประกาศนี้

ประกาศ
ณ วันที่ ๑๑ มกราคม พ.ศ. ๒๕๖๒
ปิยะ  ปะตังทา
ประธานศาลปกครองสูงสุด
ประธานกรรมการตุลาการศาลปกครอง

[เอกสารแนบท้าย]

๑.
หนังสือรับรองการดำเนินคดีปกครองในศาลปกครองชั้นต้น สำหรับผู้ขอรับการคัดเลือกเป็นตุลาการศาลปกครอง
๒.
บัญชีรายละเอียดการดำเนินคดีปกครองในศาลปกครองชั้นต้นของ..........ในศาลปกครอง..........
๓.
หนังสือรับรองการดำเนินคดีปกครองในศาลปกครองสูงสุด สำหรับผู้ขอรับการคัดเลือกเป็นตุลาการศาลปกครองชั้นต้น
๔.
บัญชีรายละเอียดการดำเนินคดีปกครองของ..........ในศาลปกครองสูงสุด
๕.
หนังสือรับรองการว่าความในคดีแพ่งที่มีลักษณะเป็นคดีปกครองหรือคดีปกครองที่กฎหมายกำหนดให้อยู่ในอานาจพิจารณาพิพากษาของศาลยุติธรรม
สำหรับผู้ขอรับการคัดเลือกเป็นตุลาการศาลปกครอง
๖.
บัญชีรายละเอียดการว่าความในคดีแพ่งที่มีลักษณะเป็นคดีปกครองหรือคดีปกครองที่กฎหมายกำหนดให้อยู่ในอำนาจพิจารณาพิพากษาของศาลยุติธรรมของ..........ในศาล..........
๗.
หนังสือรับรองการเป็นทนายความ

(ดูข้อมูลจากภาพกฎหมาย)

ปริญสินีย์/จัดทำ
๒๘ มกราคม ๒๕๖๓

[๑] ราชกิจจานุเบกษา
เล่ม ๑๓๖/ตอนที่ ๙ ก/หน้า ๕/๒๓ มกราคม ๒๕๖๒